b"\n_START_ARTICLE_\nDaniel Craig\n_START_SECTION_\nZgodnje \xc5\xbeivljenje\n_START_PARAGRAPH_\nDaniel Wroughton Craig se je rodil v bolni\xc5\xa1nici Cheshire v zahodnem Chesterju, Cheshire, Anglija, ki so jo leta 1984 preimenovali v bolni\xc5\xa1nico grofice chesterske. Njegova mama, Carol Olivia (rojena Williams), je bila u\xc4\x8diteljica umetnosti, njegov o\xc4\x8de, Timothy John Wroughton Craig, je imel v lasti verigo klubov\xc2\xa0\xc2\xbbRing o' Bells\xc2\xab\xc2\xa0(v Frodshamu) in\xc2\xa0\xc2\xbbBoot Inn\xc2\xab\xc2\xa0(v Willingtonu, Tarporley), delal pa je tudi kot ladjevodja v angle\xc5\xa1ki trgovski mornarici. Oba njegova star\xc5\xa1a sta bila na pol Vali\xc5\xbeana._NEWLINE_Daniela Craiga so vzgojili na polotoku Wirral, blizu Liverpoola, kjer je obiskoval osnovno \xc5\xa1olo Frodsham, kasneje preimenvano v osnovno \xc5\xa1olo Holy Trinity v Hoylakeu. Potem, ko je padel na zaklju\xc4\x8dnih izpitih, je skupaj s starej\xc5\xa1o sestro Leo za\xc4\x8del hoditi na srednjo \xc5\xa1olo Hilbre v okolici zahodnega Kirbyja. Ko je pri \xc5\xa1estnajstih kon\xc4\x8dal s svojim \xc5\xa1olanjem na srednji \xc5\xa1oli, je za kratek \xc4\x8das hodil na \xc5\xa1olo Calday Grange. Nekaj \xc4\x8dasa je igral za Hoylakejev rugbi klub._NEWLINE_Z igranjem je Daniel Craig pri\xc4\x8del pri \xc5\xa1estih, ko je za\xc4\x8del igrati v raznih \xc5\xa1olskih predstavah, z resnim igranjem pa se je prvi\xc4\x8d sre\xc4\x8dal, ko se je z mamo udele\xc5\xbeil u\xc4\x8dnih ur igranja v Liverpoolu. Pri \xc5\xa1estnajstih se je preselil v London, kjer se je nameraval pridru\xc5\xbeiti narodnemu mladinskemu gledali\xc5\xa1\xc4\x8du. Obiskoval je dramsko in glasbeno \xc5\xa1olo Guildhall v Barbicanu, kjer je po treh letih u\xc4\x8denja pod Colinom McCormackom leta 1991 \xc5\xa1olanje uspe\xc5\xa1no kon\xc4\x8dal.\n_START_SECTION_\nZgodnja kariera (1992\xe2\x80\x931997)\n_START_PARAGRAPH_\nPrva vloga Daniela Craiga je bila manj\xc5\xa1a vloga v filmu The Power of One (1992). Kot Joe se je novembra 1993 pojavil v gledali\xc5\xa1ki igri Tonyja Kushnerja, Angeli v Ameriki, ki so jo uprizarjali v kraljevem narodnem gledali\xc5\xa1\xc4\x8du. Istega leta se je pojavil v epizodi televizijske serije programa Yorkshire, Heartbeat, ki je iz\xc5\xa1la 31. oktobra 1993. Ena od njegovih prvih vidnej\xc5\xa1ih vlog je bila vloga\xc2\xa0\xc2\xbbGeordieja\xc2\xab\xc2\xa0v BBC-jevi drami Our Friends in the North leta 1996.\n_START_SECTION_\nPreboj (1998\xe2\x80\x932005)\n_START_PARAGRAPH_\nLeta 1998 je Daniel Craig prvi\xc4\x8d pritegnil pozornost javnosti z vlogo Georgea Dyerja v filmu Love Is the Devil: Study for a Portrait of Francis Bacon poleg Dereka Jacobija in Tilde Swinton. Za svoj nastop v tem filmu je bil nagrajen z nagrado edinbur\xc5\xa1kega mednarodnega filmskega festivala za najbolj\xc5\xa1i britanski nastop. Istega leta je imel manj\xc5\xa1o vlogo v zelo uspe\xc5\xa1nem filmu Elizabeta poleg Cate Blanchett. Leta 1999 je zaigral v televizijski drami Shockers: The Visitor. Istega leta je iz\xc5\xa1el film The Adventures of Young Indiana Jones: Daredevils of the Desert, ki ga je posnel \xc5\xbee leta 1993._NEWLINE_Leta 2001 je Daniel Craig zaigral sovra\xc5\xbenika in simpatijo glavnega lika, Lare Croft (Angelina Jolie) v filmu Lara Croft: Tomb Raider. Istega leta je izrazil zanimanje za sodelovanje pri filmski fran\xc5\xa1izi Zvezdne steze. Preko kanala World Entertainment News Network je povedal, da je obo\xc5\xbeevalec serije in dejal, da si \xc5\xbeeli, da bi\xc2\xa0\xc2\xbbimel \xc4\x8disto maj\xc4\x8dkeno vlogo v filmu ali seriji. To je \xc5\xbee ve\xc4\x8d let moja skrivna ambicija.\xc2\xab Leta 2002 je zaigral v filmu Sama Mendesa, Pot v pogubo poleg Toma Hanksa in Paula Newmana. Kljub temu, da v filmu ni imel pomembne vloge, je pritegnil nekaj pozornosti kritikov, ki so ga v glavnem hvalili._NEWLINE_Leta 2003 je Daniel Craig zaigral v dveh filmih, in sicer The Mother z Anne Reid in Sylvia z Gwyneth Paltrow. V obeh filmih je zaigral ljubimca glavne junakinje in s prvim filmom je zopet po\xc5\xbeel veliko hvale s strani kritikov in prejel nekaj nagrad. Naslednjega leta je zaigral glavni vlogi v danes kultnem filmu Layer Cake poleg Sienne Miller in filmu Neskon\xc4\x8dna ljubezen poleg Rhysa Ifansa. Leta 2005 je poleg Erica Bane zaigral v filmu M\xc3\xbcnchen Stevena Spielberga. Film je bil finan\xc4\x8dno izjemno uspe\xc5\xa1en; zaslu\xc5\xbeil je kar 130.346.986 $.\n_START_SECTION_\nJames Bond in ostala dela (2005 - danes)\n_START_PARAGRAPH_\nLeta 2005 je Daniel Craig podpisal pogodbo s podjetjem Eon Productions za upodobitev Jamesa Bonda. Dejal je, da\xc2\xa0\xc2\xbbse zaveda izzivov,\xc2\xab\xc2\xa0ki jih predstavlja fran\xc5\xa1iza James Bond, ki jo je sam ozna\xc4\x8dil za\xc2\xa0\xc2\xbbvelik stroj,\xc2\xab\xc2\xa0ki\xc2\xa0\xc2\xbbslu\xc5\xbei veliko denarja.\xc2\xab\xc2\xa0K liku je \xc5\xbeelel prispevati ve\xc4\x8d\xc2\xa0\xc2\xbb\xc4\x8dustvene globine.\xc2\xab\xc2\xa0 Daniel Craig, ki se je rodil leta 1968, je prvi igralec Jamesa Bonda, ki se je rodil po za\xc4\x8detku serije in po smrti pisatelja serije romanov o Jamesu Bondu, Iana Fleminga. Mnogo obo\xc5\xbeevalcev filmske serije je dvomilo, da so se producenti odlo\xc4\x8dili pravilno, ko so ga izbrali za to vlogo, zato se je spro\xc5\xbeilo nekaj internetnih kampanij, preko katerih so svoje nezadovoljstvo tudi izrazili in zagrozili, da bodo film v znak protesta bojkotirali. 178 centimetrov visok in svetlolas Daniel Craig ni ustrezal podobi visokega, temnega in \xc4\x8dednega Jamesa Bonda, ki so jo ustvarili prej\xc5\xa1nji igralci in na katero so bili obo\xc5\xbeevalci navajeni. Revija The Daily Mirror je na svoji naslovnici objavila zgodbo, ki je kritizirala Daniela Craiga, z naslovom:\xc2\xa0\xc2\xbbIme mi je bled\xc2\xa0\xe2\x80\x93 James bled.\xc2\xab \xc4\x8ceprav je bila izbira Daniela Craiga za to vlogo kontroverzna, pa so mnogi igralci javno izrazili svojo podporo, med najbolj odmevnimi so bili tudi \xc5\xa1tirje od petih igralcev, ki so Jamesa Bonda upodobili v preteklosti\xc2\xa0\xe2\x80\x93 Pierce Brosnan, Timothy Dalton, Sean Connery in Roger Moore\xc2\xa0\xe2\x80\x93 vsi so menili, da je bila odlo\xc4\x8ditev prava. Tudi George Lazenby je nazadnje dejal, da podpira odlo\xc4\x8ditev producentov za Daniela Craiga. Tudi igralec Clive Owen, ki se je isto\xc4\x8dasno potegoval za vlogo Jamesa Bonda, je branil Daniela Craiga._NEWLINE_Prvi film, Casino Royale, je iz\xc5\xa1el 14. novembra 2006, in po svetu nazadnje zaslu\xc5\xbeil 594.239.066 $ ter tako postal najbolje prodajan film iz fran\xc5\xa1ize James Bond, kar ostaja \xc5\xa1e danes. Ob izidu filma so njegov nastop v njem mo\xc4\x8dno hvalili. V filmu se Daniel Craig pojavi v kopalkah; ta prizor se pogosto pojavi na vrhu seznamov najbolj seksi prizorov iz filmov, leta 2009 pa je posnel reklamo za sladoled, ki je vklju\xc4\x8devala podoben prizor, in sicer Daniela Craiga, ko izstopa iz morja. Ko se je snemanje filma Casino Royale kon\xc4\x8dalo, sta producenta Michael G. Wilson in Barbara Broccoli oznanila, da so se \xc5\xbee pri\xc4\x8dele priprave na produkcijo za dvaindvajseti film o Jamesu Bondu. Po nekaj mesecih ugibanj o datumu izida sta oba producenta 20. julija 2006 uradno oznanila, da bo nadaljevanje, Kvantum so\xc4\x8dutja, iz\xc5\xa1lo 7. novembra 2008, pa tudi, da bo tudi v tem filmu Jamesa Bonda upodobil Daniel Craig, s katerim so se takrat pogajali za snemanje tretjega filma iz fran\xc5\xa1ize 25. oktobra 2007 je Daniel Craig podpisal pogodbo za \xc5\xa1e \xc5\xa1tiri filme, do Bonda 25._NEWLINE_Daniel Craig je svojo upodobitev Jamesa Bonda opisal kot upodobitev anti-junaka:\xc2\xa0\xc2\xbbVpra\xc5\xa1anje, ki si ga med igranjem te vloge kar naprej postavljam, je: 'Sem dobra oseba ali le baraba, ki dela za pravo stran?' Njegova naloga je nazadnje lahko tudi umor, \xc4\x8de pride do tega. \xc5\xa0e nikoli nisem igral vloge, pri kateri ne bi smel raziskati junakove slabe plati. Mislim, da na koncu filma ne bi smeli biti zmedeni, a med filmom bi se morali vsi spra\xc5\xa1evati, kdo ta oseba sploh je.\xc2\xab\xc2\xa0 Daniel Craig je povedal, da je njegov najljub\xc5\xa1i igralec, ki je upodobil Jamesa Bonda, Sean Connery, a hkrati je \xc5\xa1e dodal:\xc2\xa0\xc2\xbbNikoli ne bi nikogar kopiral. Nikogar ne bi opona\xc5\xa1al ali posku\xc5\xa1al izbolj\xc5\xa1ati dela, ki so ga ustvarili pred mano. To bi bila zame brezzvezna vaja.\xc2\xab Povedal je tudi, da je njegov najljub\xc5\xa1i film iz te fran\xc5\xa1ize Iz Rusije z ljubeznijo. V na Jamesa Bonda osredoto\xc4\x8deni epizodi oddaje The South Bank Show je Sean Connery izrazil svoje mnenje o Craigovi upodobitvi tega lika, ki jo je opisal kot\xc2\xa0\xc2\xbbfantasti\xc4\x8dno, na trenutke resni\xc4\x8dno vrhunsko.\xc2\xab\xc2\xa0Ko je Daniel Craig pohvalil Conneryjeve nastope v filmih, je igralec dejal, da je\xc2\xa0\xc2\xbbpo\xc4\x8da\xc5\xa1\xc4\x8den\xc2\xab\xc2\xa0in da Daniel Craig res\xc2\xa0\xc2\xbbrazume nevarnosti\xc2\xab\xc2\xa0te vloge._NEWLINE_Akademija filmske umetnosti in znanosti je leta 2006 Daniela Craiga \xc5\xbee drugi\xc4\x8d povabila k v\xc4\x8dlanitvi. Leta 2007 je zaigral lorda Asriela v filmu Zlati kompas, filmski upodobitvi romana Severni sij Philipa Pullmana iz trilogije Njegova temna tvar. V gledali\xc5\xa1ki upodobitvi romana je lorda Asriela upodobil Timothy Dalton, eden od igralcev, ki so pred Craigom upodobili Jamesa Bonda. Eva Green, ki je v filmu Casino Royale zaigrala Bondovo dekle Vesper Lynd, je zaigrala tudi v tem filmu, a se ni v nobenem prizoru pojavila skupaj z njim. Poleg nje so v filmu zaigrali tudi Dakota Richards Blue, Sam Elliott, Freddie Highmore, Ian McKellen, Kathy Bates in Nicole Kidman. Za film so nameravali posneti tudi nekaj nadaljevanj (leta 2010 ali 2011 je podjetje New Line Cinema na\xc4\x8drtovalo izid prvega nadaljevanja), vendar jih nazadnje niso. Poleg Nicole Kidman je istega leta zaigral v filmu Invazija._NEWLINE_16. marca 2007 se je Daniel Craig poleg britanske komedijanke Catherine Tate v vlogi njenega lika Elaine Figgis pojavil v ske\xc4\x8du oddaje The Catherine Tate Show. Ske\xc4\x8d so posneli v sklopu dneva rde\xc4\x8dih noskov za BBC-jevo dobrodelno prireditev._NEWLINE_Daniel Craig je med snemanjem filma Kvantum so\xc4\x8dutja 12. junija 2008 izgubil del svojega prsta. Nesre\xc4\x8da je bila del incidenta, ki je vklju\xc4\x8deval tudi po\xc5\xbear v studiu Pinewood Studios, v katerih so film snemali, avtomobilska nesre\xc4\x8da, v kateri se je eden od kaskaderjev resno po\xc5\xa1kodoval, in zdrs avtomobila Aston Martin s ceste v jezero Garda med snemanjem v Italiji. Leta 2008 je Daniel Craig zaigral tudi v filmu Defiance, kjer je zaigral Tuvio Bielski, judovskega upornika, ki je med drugo svetovno vojno med skrivanjem po beloruskih gozdovih \xc5\xbeivljenje re\xc5\xa1il okoli 1.200 ljudem. Med 10. septembrom in 6. decembrom 2009 je poleg Hugha Jackmana igral v gledali\xc5\xa1ki igri A Steady Rain v broadwayjskem gledali\xc5\xa1\xc4\x8du Schoenfeld._NEWLINE_Avgusta 2011 je Daniel Craig dobil vlogo neizprosnega novinarja Mikaela Blomkvista v upodobitvi romana Dekle z zmajskim tatujem Stiega Larssona, ki jo je re\xc5\xbeiral David Fincher. Za vlogo so se poleg njega med drugim potegovali tudi igralci, kot so Brad Pitt, George Clooney, Viggo Mortensen in Johnny Depp, a je najprej sploh ni nameraval sprejeti, saj se je bal, da filma ne bo mogel posneti zaradi snemanja drugih del. Za vlogo se je moral zrediti in priu\xc4\x8diti nevtralnega naglasa, ki bi se skladal s stockholmskim okoljem z veliko razli\xc4\x8dnimi narodi. Kritiki so film ob izidu zelo hvalili; med drugim so pohvalili tudi nastop Daniela Craiga. Istega leta je zaigral v znanstveno-fantasti\xc4\x8dnem vesternu Kavboji in vesoljci z Olivio Wilde in Harrisonom Fordom. Film, ki ga je re\xc5\xbeiral Jon Favreau, je temeljil na istoimenskem stripu Scotta Mitchella Rosenberga, izdanem leta 2006. Tudi za vlogo v tem kriti\xc4\x8dno dokaj uspe\xc5\xa1nem filmu je s strani kritikov prejel ogromno hvale; Peter Debruge iz revije Variety je napisal, da je njegov nastop v tem filmu\xc2\xa0\xc2\xbbme\xc5\xa1anica grobosti in ne\xc5\xbenosti,\xc2\xab\xc2\xa0 Roger Ebert pa je v svoji oceni filma dodal, da je bil\xc2\xa0\xc2\xbbCraig [\xe2\x80\xa6] bolj ali manj rojen za to vlogo.\xc2\xab Leta 2011 je zaigral tudi glavno vlogo v filmu Tintin in njegove pustolov\xc5\xa1\xc4\x8dine: Samorogove skrivnosti Stevena Spielberga._NEWLINE_Tretji film Daniela Craiga o Jamesu Bondu (triindvajseti na sploh) so najprej nameravali izdati 19. aprila 2010, vendar so izid zaradi MGM-jevih finan\xc4\x8dnih te\xc5\xbeav prestavili. Film Skyfall so nazadnje izdali 22. oktobra 2012 in postal je del praznovanja ob petdesetletnici izida filma Dr. No. 8. septembra 2012 so producenti filmov iz fran\xc5\xa1ize James Bond oznanili, da je igralec podpisal pogodbo za le dva in ne pet filmov iz serije, kot so poro\xc4\x8dali prej, kar pomeni, da bo Jamesa Bonda zaigral v dveh filmih manj kot Roger Moore._NEWLINE_Svojo podobo in glas je Jamesu Bondu posodil tudi v video igri Zlato oko za Nintendo 64 in video igri James Bond 007: Krvavi kamen za Xbox 360, PlayStation 3, Nintendo DS in Microsoft Windows. 6. oktobra 2012 je vodil televizijsko oddajo s ske\xc4\x8di, Saturday Night Live._NEWLINE_Marca 2013 se bo v studiu Babelsberg v Potsdamu, Nem\xc4\x8dija pri\xc4\x8dela produkcija filma Monuments Men, ki bo iz\xc5\xa1el 18. decembra 2013 in v katerem ima Daniel Craig glavno vlogo. Naslednji film o Jamesu Bondu, \xc4\x8detrti, v katerem bo Bonda zaigral on, in \xc5\xa1tiriindvajseti nasploh, na\xc4\x8drtujejo izdati leta 2014. Poleg tega bo Daniel Craig poleg Rooney Mara ponovno upodobil tudi Mikaela Blomkvista v nadaljevanjih filma Dekle z zmajskim tatujem, filmih Dekle, ki se je igralo z ognjem in Dekle, ki je dregnilo v osje gnezdo. Poleg tega bo skupaj s Hughom Jackmanom posnel tudi filmsko upodobitev gledali\xc5\xa1ke igre A Steady Rain, v kateri sta na Broadwayju igrala leta 2009, ki jo bo re\xc5\xbeiral Steven Spielberg. To bo \xc5\xbee njegov tretji film, ki ga bo posnel s Spielbergom.\n_START_SECTION_\nZasebno \xc5\xbeivljenje\n_START_PARAGRAPH_\nLeta 1992 se je Daniel Craig poro\xc4\x8dil z igralko Fiono Loudon, s katero ima h\xc4\x8derko, Ello. Leta 1994 sta se lo\xc4\x8dila._NEWLINE_Po lo\xc4\x8ditvi je imel sedemletno razmerje z nem\xc5\xa1ko igralko Heike Makatsch, ki se je kon\xc4\x8dalo leta 2001. Nato je od leta 2004 do leta 2010 hodil s producentko Satsuki Mitchell._NEWLINE_Daniel Craig je ve\xc4\x8d let prijateljeval z igralko Rachel Weisz. Skupaj sta posnela film Sanjska hi\xc5\xa1a. Decembra 2010 sta pri\xc4\x8dela hoditi, 22. junija 2011 pa sta se poro\xc4\x8dila. Priredila sta zaseben obred v New York Cityju, na obred pa sta povabila le \xc5\xa1tiri ljudi, med drugim tudi njegovo osemnajstletno h\xc4\x8derko Ello, ter njenega \xc5\xa1tiriletnega sina Henryja Chancea, ki ga ima iz zakona z re\xc5\xbeiserjem Darrenom Aronofskyjem._NEWLINE_Oktobra leta 2008 je Daniel Craig pla\xc4\x8dal 4 milijone \xc2\xa3 za stanovanje v prenovljeni stari hi\xc5\xa1i v Primrose Hillu blizu parka Regent's v Londonu, ki pa ga je pred kratkim prodal za 10 milijonov \xc2\xa3. Navija za britanski nogometni klub Liverpool F.C."